SKRIFTLIG FORESPØRGSEL P-2874/02

af Jonas Sjöstedt (GUE/NGL) til Kommissionen

(7. oktober 2002)

Om: Fremrykket udbetaling at støtte til de irske landbrugere

Ifølge en svensk avisartikel (der er baseret på en irsk avisartikel) har den irske landbrugsminister krævet, at Kommissionen skal fremrykker udbetalingen af den fastsatte EU-støtte og forhøje den med 500 mio. EUR. Desuden skal den irske landbrugsminister have krævet, at Kommissionen allerede nu (altså inden folkeafstemningen i Irland om Nice-traktaten) skal udbetale arealstøtte i en størrelsesorden på godt 100 mio. EUR, som egentlig først skulle udbetales fortløbende næste år. Det irske landbrugsministerium skal have truffet forberedelser til en hurtig udbetaling af pengene.

Efter oplysninger i avisen Irish Examiner skal landbrugsministeren i et brev til sine partivenner i Fianna Fail have opfordret dem til at udnytte denne økonomiske hjælp i deres argumentation for et ja til Nice-traktaten.

Er disse oplysninger om fremrykkede betalinger til de irske landbrugere korrekte? Står de i bekræftende fald i direkte forbindelse med folkeafstemningen om Nice-traktaten, som skal afholdes i Irland den 19. oktober i år?

Svar afgivet på Kommissionens vegne af Franz Fischler

(31. oktober 2002)

Irland og Det Forenede Kongerige har informeret Kommissionen om de likviditetsproblemer, som deres landbrugere har haft som følge af usædvanligt ugunstige vejrforhold i løbet af foråret og sommeren 2002.

En kombination af unormalt lav temperatur og unormalt høj regnmængde i denne periode førte til et fald i kvaliteten og kvantiteten af det høstede korn og foder i visse regioner i disse medlemsstater. Ikke alle marker kunne høstes, og såvel de græssende dyr som landbrugsmaskinerne dér hvor der var adgang til markerne ødelagde den vandmættede jords struktur.

Som følge heraf var producenternes reelle gennemsnitsudbytte usædvanligt lille, samtidig med at de havde ekstraudgifter, der var en direkte følge af korntørringen og indkøbet af ekstra foder til kreaturerne.

Irland og Det Forenede Kongerige bad derfor Kommissionen i begyndelsen af sommeren 2002 om tilladelse til at udbetale forskud på arealbetalingerne for markafgrøder. Efter at have kontrolleret rigtigheden af de modtagne data godkendte Kommissionen, at der udbetales et forskud på højst 50 % af arealbetalingerne for markafgrøder for produktionsåret 2002/2003 til producenterne i Irland og for Det Forenede Kongeriges vedkommende i Nordirland.

Uanset artikel 8 i forordning (EF) nr. 1251/1999(1), i henhold til hvilken arealbetalingerne skal finde sted fra den 16. november 2002, kan forskuddet udbetales fra den 16. oktober 2002, hvor budgetåret 2003 for Den Europæiske Udviklings- og Garantifond for Landbruget, EUGFL, indledes. Udbetalingen af dette forskud blev tilladt ved Kommissionens forordning (EF) nr. 1818/2002 af 11. oktober 2002 om undtagelse fra forordning (EF) nr. 1251/1999(2).

Det skal bemærkes, at der allerede var blevet bevilget lignende undtagelser til visse regioner i Tyskland og Italien ved Kommissionens forordning (EF) nr. 1519/2002 af 23. august 2002(3) og (EF) nr. 1535/2002 af 28. august 2002(4), som begge vedrører undtagelser fra forordning (EF) nr. 1251/1999.

Med hensyn til præmierne inden for oksekødssektoren har Kommissionen efter at have kontrolleret, at vejrforholdene virkelig var usædvanlige, ved forordning (EF) nr. 1830/2002(5) tilladt de medlemsstater, der udtrykker ønske herom, at hæve forskuddet på præmierne fra 60 % til 80 % for kalenderåret 2002 med henblik på at hjælpe landbrugerne med deres umiddelbare likviditetsbehov.

I henhold til Kommissionens forordning (EF) nr. 2342/1999 af 28. oktober 1999 om gennemførelsesbestemmelser for Rådets forordning (EF) nr. 1254/1999(6) kan forskuddet på oksekødspræmierne først udbetales fra den 16. oktober i det kalenderår, for hvilket der er ansøgt om præmie, på grundlag af resultaterne af den administrative kontrol og den kontrol på stedet, der skal foretages ifølge Fællesskabets bestemmelser.

(1) Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder, EFT L 160 af 26.6.1999.

(2) EFT L 276 af 12.10.2002.

(3) EFT L 228 af 24.8.2002.

(4) EFT L 231 af 29.8.2002.

(5) Kommissionens forordning (EF) nr. 1830/2002 af 14. oktober 2002 om ændring af forordning (EF) nr. 2342/1999 om gennemførelsesbestemmelser for Rådets forordning (EF) nr. 1254/1999 om den fælles markedsordning for oksekød, for så vidt angår præmieordningerne, EFT L 277 af 15.10.2002.

(6) EFT L 281 af 4.11.1999.